Beboere i Skagen er forfærdede. Natten til lørdag har ukendte gerningsmænd kørt en gummiged op i klitterne ved Skagen Sønderstrand og skrællet toppen af henved 100 meter klitrække. Sandet fra toppene er skubbet ud over kanten og ligger nu på stranden. - Jeg er rystet. Det er ganske enkelt noget svineri. Jeg kan simpelthen ikke forstå, hvordan nogen kan få sig til at mishandle fredet natur på den måde, lyder det fra Oluf Lou, der er en af flere lokale, som TV2 Nord møder på stranden søndag eftermiddag. Det er her mellem Vippefyret og stranden hærværket har fundet sted Det var lokale Trine Sørensen, der opdagede hærværket lørdag morgen i forbindelse med sin morgensvømmetur. Sammen med en veninden blev hun pludselig opmærksom på, at klitterne så anderledes ud, end de plejede. - Vi troede egentligt, at det var kommunen som havde gang i et eller andet, men da vi kom tilbage søndag, kunne vi se skadernes omfang og så var det jo en anden sag. Jeg er ærligt talt både rystet og ked af det, forklarer hun, mens hun kigger ud over det ødelagte landskab. Ingen ved, hvem der står bag hærværket, men naturligt nok retter flere af de lokale tankerne mod de huse, der med et trylleslag har fået udsigt til vandet. Ingen af de husejere, som TV2 Nord taler med kender imidlertid noget til sagen. En enkelt forklarer endda, at han intet har hørt selvom han sover med vinduet åbent. Han begræder ikke den fine udsigt, men er både vred og trist over, at nogen på den måde griber til selvtægt - Man kan jo ikke pege på nogen uden beviser, men det er ret åbenlyst, hvem der profiterer ved det her, så jeg tænker, det er indlysende, hvor man kan starte en efterforskning. Det er jo klart ulovligt det her, så det er jo en sag for politiet, understreger Oluf Lou, der oplyser at sagen bliver meldt til politiet.

Referat:
Ukendte gerningsmænd har fjernet toppen af 2000 kvadratmeter fredet klit med gummiged.